钦定古今图书集成/明伦汇编/官常典/第566卷 > 杨偕
## 钦定古今图书集成/明伦汇编/官常典/第566卷 > 杨偕

按《宋史》本传：“偕字次公，坊州中部人。唐左仆射于陵
六世孙。父守庆，仕广南刘氏，归朝，为坊州司马，因家
焉。偕少从种放学于终南山，举进士，释褐坊州军事
推官，知汧源县，再调汉州军事判官。道遇术士曰：‘君
知世有化瓦石为黄金者乎’？就偕试之，既验，欲授以
方。偕曰：‘吾从吏禄，安事化金哉’？术士曰：‘子志若此，非
吾所及也’。”出户，失所之。在官，数上书论时政，又上所
著文论。召试学士院，不中，改永兴军节度推官。又上
书论陕西边事，复召试，不赴，即迁秘书省著作佐郎，
为审刑院详议官，再迁太常博士。宋绶荐为监察御
史，改殿中侍御史。与曹修古连疏言刘从德遗奏恩
太滥，贬太常博士、监舒州税。以尚书祠部员外郎知
光州，改侍御史，为三司度支判官。时郭皇后废，偕与
孔道辅、范仲淹力争，道辅、仲淹既出，偕止罚金，乃言
“愿得与道辅等皆贬”，不报。富民陈氏女选入宫，将以
为后，偕复上疏谏，上以尚书户部员外郎兼侍御史
知杂事。马季良以罪斥置滁州，自言得致仕。偕以谓
“致仕用优贤者，不当”以宠罪人。又数论陞降之弊，仁
宗嘉纳之。判吏部流内铨，徙三司度支副使，擢天章
阁待制、河北转运使。按知定州夏守恩赃数万，守恩
流岭南。明年，丁母忧，愿终制，不许。进龙图阁直学士、
知河中府。元昊反，刘平、石元孙战没，偕闻，乃伪为书
驰告延州曰：“朝廷遣救兵十万至矣。”命傍郡县大具
刍粮什器以俟。比书至，贼已解去。夏竦为陕西经略
使，请增置土兵，易戍兵归卫京师。偕言：“方关中财用
乏，复增土兵，徒耗国用。今贼势方盛，虽大增土兵，亦
未能减戍兵东归。第竦惧败事，欲以兵少为解尔。”竦
复奏偕不忠，沮边计，偕争愈力。时陕西议立五堡，偕
又以为扰民，疏请罢之。徙陕州，又徙河东都转运使。
诏大选三路之民募为兵，偕复言：“方今兵不为少，苟
多而不练，则其势易以败，又困国而难供。”时论者惟
务多兵，而偕论常如此。进枢密直学士、知并州。及元
昊入寇，密诏偕选彊壮万人策应麟、府。偕奏：“出师临
阵无纪律，则士不用命。今发农卒赴边，虑在路逃逸，
及临阵退缩，不禀号令，请”以军法从事。诏如所请，并
人大惊畏，都转运使文彦博奏罢之。有中官预军事
素横，前帅优遇之。偕至，一绳以法，命率所部兵从副
总管赴河外，戒曰：“遇贼将战，一禀副总管节度。”中人
不服，捧檄诉。偕叱曰：“汝知违主帅命，即斩首乎？”监军
怖汗，不觉坠笏。翌日，告疾，未几遂卒，于是军政肃然。
元昊大掠河北，诏修宁远砦，偕言：宁远砦在河外，介
麟、丰二州之间，无水泉可守，请建新麟州于岚州，有
白塔地，可建砦屯兵。谓：“迁有五利，不迁有三害：省国
用，惜民力，利一也。内御岢、岚、石、府州沿河一带，贼所
出路，利二也。我据其要，则河冰虽合，贼不敢逾河而
东，利三也；商旅往来，以通货财，利四也。方河冻时，得
所屯兵马五七千人以张军势，利五也。今麟州转输，
束刍斗粟，费直千钱。若因循不迁，则河东之民，困于
调发无已时，害一也。以孤垒饵敌，害二也。道路艰阻，
援兵难继，害三也。且州之四面属羌，遭贼驱胁，荡然
一空，止存孤垒，犹四支尽废，首面心腹独存也。今契
丹又与西贼共谋，待冰合来攻河东。若朝廷不思御

谓辅臣曰：“麟州，古郡也。咸平中尝经寇兵攻围，非不
可守令，遽欲弃之，是将退而以河为界也。宜谕偕速
修复宁远，以援麟州。”明年，改左司郎中、本路经略、安
抚、招讨使，赐钱五十万。偕列六事于朝：一、罢中人预
军事，二徙麟州，三、以便宜从事，四、出冗师，五、募武士，
六、专捕援。且曰：“能用臣言则受命，不然则已朝廷不
从。”偕累奏不已，乃罢知邢州，徙沧州。求面论兵事，召
还，令间日入对。偕在并州日，尝论《八阵图》及进神楯、
劈阵刀，其法外环以车，内比以楯。至是，帝命以步卒
五百，如其法布阵于庭，善之，乃下其法于诸路。其后
王吉果用偕刀楯法，败元昊于免毛川。久之，迁翰林
侍读学士、知审官院，复以为左司郎中。元昊乞和而
不称臣，偕以谓连年出师，国力日蹙，宜权许之，徐图
诛灭之计。谏官王素、欧阳修、蔡襄累章劾奏：“偕职为
从官，不思为国讨贼，而助元昊不臣之请，罪当诛。陛
下未忍加戮，请出之，不宜留处京师。”帝以其章示偕，
偕不自安，乃求知越州，道改杭州。时襄谒告过杭，而
轻游里市。或谓偕合言于朝，对曰：“襄尝缘公事抵我，
我岂可以私报耶？”又上《太平可致十象图》，还，判太常、
司农寺，改右谏议大夫。请老，以尚书工部侍郎致仕。
于其归，特赐宴。尝召问，赐不拜。卒。遗奏《兵论》一篇，帝
怜之，特赠兵部侍郎。偕性刚而忠朴，敢为大言，数上
书论天下事，议者以为迂阔难用。与人少合，尤喜古
今兵法。有《兵书》十五卷，集十卷。子忱、慥。